Бийм ди губжьыр тыдокъутэ
Бгырыс лъэпкъхэм я конфедерацэм и унафэщIу щыта Щэныбэ Юрэ и дэIэпыкъуэгъуу сыщытащ сэ Куржы-Абхъаз зауэр щекIуэкIа зэманым. Ар щIидзэу иухыху Грознэмрэ Абхъазымрэ я кум сыдэтащ, зауэлIхэр IэщэкIэ, мылъкукIэ къызэзыгъэпэщхэм сахэту, конфедерацэм къищтэ унафэхэр дгъэзащIэу.
Апхуэдэ зауэ-банэшхуэ къыщыхъейм деж, цIыхубэм Iэмал имыIэу къахокI лIыгъэшхуэ зыхэлъхэр, пэжым и телъхьэхэр, фIым и хъумакIуэхэр. Ар икIи гъэщIэгъуэнкъым: куржыдзэр икIи нэхъ лъэщт, икIи нэхъыбэ хъурт. Апхуэдэу щытащ Къалмыкъ Юрэрэ Нало Зауррэ, Щэныбэ Юрэрэ Сосналы СулътIанрэ, нэгъуэщIхэри. Срогушхуэ а цIыхушхуэхэм я гъусэу абхъаз лъэпкъым къыщхьэщыжахэм сазэрыхэтам.
ЗэуапIэм я фIэфIыныгъэкIэ Iухьауэ хэкIуэда щIалэхэм я унагъуэхэм а хъыбар гущIыхьэр зэрахуэсхьыр си пщэ къыдалъхьа къалэн гугъу дыдэт. Абхъазым щыщ лIыкIуэ си гъусэу дыкIуэрти депсалъэрт, я гуауэр зэрыхъукIэ зэращыдгъэпсынщIэным яужь дитт. Зэгуэрым апхуэдэу зы унагъуэ дыкIуауэ къызэхуэса цIыхубзхэр щIигъэкIри, и адэр къыдэупщIат: «ЕхьэкI щымыIэу къызжефIэт: лIыгъэ къылъыкъуэкIа си щIалэм?». Зэрихьа лIыгъэм, пщIэ къыхуащIу зэрыщытам и гугъу щыхуэтщIым, гуауэр къытехьэлъэми, ди псалъэхэр и гуапэ зэрыхъуар къыджиIат.
Къыхэзгъэщыну сыхуейщ Куржы-Абхъаз зауэр къыщыхъеям Урысейми Къэбэрдей-Балъкъэрми я унафэщIхэм Абхъазыр зэрытекIуэнур я фIэщ хъууэ зэрыщымытар. Ар икIи гъэщIэгъуэнтэкъым: куржыджэр икIи нэхъ лъэщт, нэхъыби хъурт. Арагъэнт Бгырыс лъэпкъхэм я конфедерацэми, Адыгэ Хасэми, Къэбэрдей конгрессми щIалэгъуалэр абы кIуэну къыщIыхурамыджар. Я къуэшхэм дэIэпыкъуну езыхэм я гукъэкIкIэ ежьахэти, лъэпкъ хейм къыщхьэщыжын мурадыфIым текIуэныгъэ лъапIэр къахуихьащ.
Куржым зыхъумэжыныгъэмкIэ и министру щыта, генерал Каркарашвили Гие жиIауэ щытакъэ куржы мини 100 иригъэукIыну зэрыхьэзырыр, абхъаз мин 97-ри игъэкIуэдын папщIэ?! Апхуэдэут абы цIыху гъащIэр къызэрилъытэр. А зэрыпхъуакIуэхэм тегушхуэгъуафIэ ящIа лъэпкъ мащIэм и щхьэм кърикIуэнкIэ хъунур пщIэуэ, ущыс хъунт?
Зэгуэрым Къалмыкъ Юрэ унафэ къысхуещI Шэшэн Республикэм и унафэщI Дудаев Джохар деж сыкIуэу ди зауэлIхэр абы щагъэсэну селъэIуну, тхылъымпIи етхри къызет. ЩIалитI гъусэ сощIри сожьэ, си ныбжьэгъу Юсупов Сослъэнбэч деж сокIуалIэри, пщэдджыжьым жьыуэ президентым и деж докIуэ. Гуапэу дригъэблэгъат икIи къыджиIат дзэ гарнизон псо зыщIэхуэн псэуалъэ нэщIу щыIэти, Апсны щIыналъэм фIэфIу кIуэну хуейхэр абы щIигъэтIысхьэну, игъэсэну, IэщэкIэ къызэригъэпэщу Абхъазым зауэлIхэр нигъэсыну. Дудаевым и псалъэхэм дыщыгуфIыкIат икIи къыджиIа псомкIи къыддэIэпыкъуауэ щытащ.
Абхъазым и усакIуэ Аджбэ Тайф (Сыхъум щаубыдам щыгъуэ яукIащ) цIыхугъэ схуэхъуауэ щытат. Зауэр иуха иужь, абы и усэ Iэрамэ адыгэбзэкIэ зэздзэкIри «Iуащхьэмахуэ», «Нур» журналхэм къытрезгъэдзауэ щытащ.
ЖысIэну сызыхуейращи, тхузэфIэкIымкIэ, ди къару къихьымкIэ зыщIэдгъэкъуащ абхъаз лъэпкъым, абы къыпэкIуэуи сэ «ЩIыхьымрэ пщIэмрэ» орденыр къысхуагъэфэщащ.
Ей, маржэ, фызэкъуэувэ!
Дэ адыгэм дрибынти,
Нартыжь лъэпкъым дрибынти,
Лей абхъазхэм къащылъысым,
Дыныхохьэр дэ мафIэсым.
Ей, маржэ, фызэкъуэувэ,
Нартхэ я щIэблэр фызэкъуэувэ.
Фызэкъуэуви фынебгъэрыкIуэ,
Куржы фашистхэм фынебгъэрыкIуэ.
ЗауэлI хахуэу зэхуэсахэр,
МафIэсышхуэм ныхыхьахэр,
Сосналымэ дигъэгушхуэрт,
Дигъэгушхуэу ди дзэзешэт.
Апсны лъапсэр ди къуэш лъапсэщ,
Апсны лъапсэр жэнэт лъапсэщ.
Ди къуэш лъапсэр дэ дохъумэр,
Бийм ди губжьыр тыдокъутэр.
Апсны хэкур ди псэм хуэдэу,
Зэкъуэшыгъэр къырыжь быдэу,
ТекIуэныгъэм и бэракъыр
Сыхъум къалэм щыдоIэтыр.
Ей, маржэ, фызэкъуэувэ,
Нартхэ я щIэблэр фызэкъуэувэ,
Фызэкъуэуви фынебгъэрыкIуэ,
Куржы фашистхэм фынебгъэрыкIуэ.
